ÚRAD VLÁDY SLOVENSKEJ REPUBLIKY
                sekcia vládnej legislatívy

					 	
Na rokovanie vlády SR
Dňa 24. mája 2006
K materiálu 9385/2006
K bodu č. 20
 								 
S T A N O V I S K O
 
k nariadeniu  vlády Slovenskej republiky o technických požiadavkách na zníženie emisií znečisťujúcich látok zo vznetových motorov a zo zážihových motorov – k novému zneniu

I.
Návrh nariadenia vlády Slovenskej republiky o technických požiadavkách na zníženie emisií znečisťujúcich látok zo vznetových motorov a zo zážihových motorov na rokovanie vlády Slovenskej republiky predkladá minister dopravy, pôšt a telekomunikácií Slovenskej republiky Pavol Prokopovič ako svoj iniciatívny návrh.
II.

Predkladaným návrhom nariadenia vlády sa do právneho poriadku Slovenskej republiky preberá Smernica Rady 88/77/EHS z 3. decembra 1987 o aproximácii právnych predpisov členských štátov vzťahujúcich sa na opatrenia, ktoré treba prijať proti emisiám plynných a tuhých znečisťujúcich látok zo vznetových motorov určených na používanie vo vozidlách  a proti emisiám plynných znečisťujúcich látok zo zážihových motorov poháňaných zemným plynom alebo skvapalneným ropným plynom  určených pre používanie vo vozidlách v znení, smernice Európskeho parlamentu a Rady 1999/96/ES a smernice Komisie 2001/27/ES.
Predkladateľ nepredpokladá žiadne finančné, ekonomické a environmentálne vplyvy a dopady na zamestnanosť a podnikateľské prostredie. Návrh nariadenia bol predmetom medzirezortného pripomienkového konania a na rokovanie sa predkladá bez rozporov.

III.

Predmetný návrh bol prerokovaný v Legislatívnej rade vlády Slovenskej republiky dňa 16. mája 2006.  Legislatívna rada vlády Slovenskej republiky po prerokovaní tohto návrhu nariadenia vlády odporučila návrh dopracovať podľa jej pripomienok a na rokovanie vlády Slovenskej republiky ho predložiť v novom upravenom znení.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky je väčšina pripomienok Legislatívnej rady vlády Slovenskej republiky zapracovaná ( 8 pripomienok).    
                                                                             
Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády Slovenskej republiky o technických požiadavkách na zníženie emisií znečisťujúcich látok zo vznetových motorov a zo zážihových motorov v predloženom znení schváliť s týmito pripomienkami:

K § 2
-	je potrebné vypustiť písmená d) a j). 

K § 3
-	odsek 1 je potrebné upraviť takto:
„(1) Motory vzhľadom na emisie znečisťujúcich látok musia spĺňať technické požiadavky ustanovené v prílohe I okrem bodov 1, 2.2 až 2.5, 2.7, 2.9, 4, 5, 6.2.1 a 9.1 smernice.“

K § 6
-	v odseku 1 je potrebné za slová „vzťahujúce sa“  vložiť slovo „na“.

K prílohe
-	v poslednom riadku je potrebné za slovo „pristúpení“ vložiť slová „Slovenskej republiky“.

Bratislava 23. mája 2006
Vypracoval: Martin Hatala

Štefan  G r m a n
generálny riaditeľ
sekcie vládnej legislatívy